钦定古今图书集成/明伦汇编/官常典/第406卷 > 公孙弘
## 钦定古今图书集成/明伦汇编/官常典/第406卷 > 公孙弘

按《战国策》：孟尝君为从。公孙弘谓孟尝君曰：君不如
使人先观秦王。意者秦王帝王之主也，君恐不得为臣，奚暇从以难之。意者秦王不肖之主也，君从以难
之未晚。孟尝君曰：“善。愿因请公往矣。”公孙弘敬诺，以
车十乘之秦。昭王闻之，而欲愧之以辞，公孙弘见昭
王曰：“薛公之地大小几何？”公孙弘对曰：“百里。”昭王笑
而曰：“寡人地数千里，犹未敢以有难也。今孟尝君之
地方百里，而因欲以难寡人，犹可乎？”公孙弘对曰：“孟
尝君好人，大王不好人。”昭王曰：“孟尝君之好人也奚
如？”公孙弘曰：“义不臣乎天子，不友乎诸侯，得志不惭
为人主，不得志不肯为人臣，如此者三人而治，可为
管、商之师。说义听行，能致其主，霸王”如此者五人，万
乘之严主也，辱其使者，退而自刎，必以其血洿其衣，
如臣者十人。昭王笑而谢之曰：“客胡为若此？寡人直
与客论耳。寡人善孟尝君，欲客之，必谕寡人之志也。”
公孙弘曰：“敬诺。”公孙弘可谓不侵矣。昭王大国也，孟
尝君千乘也，立千乘之义而不可陵，可谓足使矣。